ศูนย์วิจัยกสิกรไทยหั่นส่งออกไทยโตเหลือ3.2%
เศรษฐกิจโลกชะลอฉุดส่งออกไทยไตรมาสแรกติดลบ 1.6% คาดพลิกกลับเป็นบวกช่วงครึ่งปีหลังหนุนทั้งปีโต 3.2%
22 เม.ย. 2562

เศรษฐกิจโลกชะลอฉุดส่งออกไทยไตรมาสแรกติดลบ 1.6% คาดพลิกกลับเป็นบวกช่วงครึ่งปีหลังหนุนทั้งปีโต 3.2%
ศูนย์วิจัยกสิกรไทย ประเมินว่า ปัจจัยเศรษฐกิจโลกชะลอตัว ยอดขายคอมพิวเตอร์โลกหดตัว ปัจจัยฐานที่สูง และราคาน้ำมันดิบที่ทรงตัวในระดับต่ำกว่าช่วงเดียวกันของปีก่อน กดดันการส่งออกสินค้าไทยในเดือนมี.ค. 2562 ให้หดตัว 4.9% ฉุดส่งออกไทยไตรมาสที่ 1/2562 หดตัว 1.6%
นอกจากนี้ ศูนย์วิจัยกสิกรไทยปรับประมาณการส่งออกสินค้าไทยในปี 2562 มาอยู่ที่ 3.2% จากเดิมที่ 4.5% โดยให้น้ำหนักเพิ่มขึ้นกับปัจจัยเรื่องการชะลอตัวของเศรษฐกิจโลกที่จะเข้ามากระทบต่อการส่งออกสินค้าของไทยตลอดทั้งปี 2562
ในขณะที่ประเด็นข้อพิพาททางการค้าระหว่างสหรัฐฯ กับจีนแม้จะยังมีความไม่แน่นอนปรากฎอยู่ แต่ก็มีสัญญาณบวกถึงท่าทีที่ประนีประนอมกันมากขึ้นระหว่างสหรัฐฯ กับจีน ซึ่งน่าจะช่วยส่งเสริมบรรยากาศการค้าโลกในช่วงครึ่งหลังของปี 2562